’En sort plet på Danmarkskortet’

For Ibrahim og Özlem er det sted, som Børns Vilkår har kaldt ’en sort plet på Danmarkskortet’ og de Radikale ’en betændt byld’ blevet hverdag. Der er stramme regler for livet på Sjælsmark.

Beboerne må ikke selv lave mad, de har ingen penge, de må ikke have køleskab på værelset, og familien har ikke deres eget toilet. Og børnene må ikke få deres legetøj.

Begge børn oplever også, at de ser deres venner meget mindre end tidligere. Faktisk er Ibrahim helt holdt op med at spørge sine kammerater om legeaftaler. Og de spørger heller ikke rigtigt mere, siger han.

Ingen af børnene forstår, hvorfor de bor her. De opfatter sig selv som danske, selvom deres forældre kommer fra Irak. Bare tanken om Irak får det til at gyse i Özlem:

Læs også : Avnstrup bliver Danmarks første hjemrejsecenter

- Jeg kunne ikke tænke mig at komme derned, fordi jeg vil ikke dø. Der er jo krig, det kan være, de skyder mig.

Minder om forhold i lande vi ikke vil sammenlignes med

I oktober 2017 besøgte direktør i Børns Vilkår Rasmus Kjeldahl udrejsecenter Sjælsmark. Og han kunne ikke lide, hvad han så.

- Det var en meget forstemmende oplevelse at besøge centeret og de her familier. Det var børn, der var revet helt væk fra en almindelig hverdag og et velfungerende liv med skole og venner og pludselig befandt sig i fængselslignende omgivelser. Meget trøstesløst må jeg sige, siger Rasmus Kjeldahl.

Når jeg er ked af det, tænker jeg på, hvordan jeg overhovedet er havnet her, fordi jeg ved ikke, hvorfor vi er her. Ibrahim, 12 år

Udrejsecenter Sjælsmark er ikke indrettet til, at man skal bo der mere end en uge eller to. Men Özlem og Ibrahim har nu boet der i 7 måneder. Og det presser børnene psykisk, mener Rasmus Kjeldahl, direktør i Børne Vilkår.

Læs også : Bekymret nabo til udrejsecenter: Politiet er ved at løbe fra sit ansvar

- Der er meget angst forbundet med tankerne om fremtiden. Det er blevet en blind vej, som vi har parkeret børnene for enden af. Ud fra en betragtning der er forkert, for det vil ikke lykkes at presse forældrene ud af landet ved at gøre situationen uudholdelig for børnene. Jeg synes, det er uværdigt for det danske samfund at behandle børnene på den her måde, siger Rasmus Kjeldahl.

Kritik flere steder fra

Børns vilkår er ikke den eneste instans, der har kritiseret forholdene. Dansk Flygtningehjælp konkluderede for nylig, at der er udbredt mistrivsel blandt børnene, og Ombudsmanden har været på uanmeldt besøg på Sjælsmark to gange for at høre til børnenes forhold. Ombudsmandens anbefalinger er endnu ikke kommet.

Læs også : Slagteri afviser DF-kritik: Ikke ulovligt at give udvisningstruet natjob

Men uanset hvordan man vender og drejer det, har opholdet i Sjælsmark en pris for børnene.

Ibrahim er usikker på, hvad fremtiden bringer og er udmærket klar over, at hans forældre heller ikke ved, hvad der skal ske.